text: Oprydning efter ulykke resten af dagen
  05 december 2014 kl. 13.04
  Et spor er farbart omkring ulykkesstedet på motorvejen ved Horsens. Arbejdet med at rydde op vil vare resten af dagen. Bl.a. er 75 meter autoværn ødelagt.
  Vagtchef Jørn Lindhardt siger til TV SYD, at de implicerede køretøjer er væk. Men det kommer til at tage tid at reparere autoværnet. Derfor vil der være spærret i et spor - i begge retninger.
  - Vi har forsøgt at afvikle køerne drypvis, siger vagtchefen efter en meget hektisk vagt. Der er stadig en smule trafik-ophobning i begge retninger.
  Ved ulykken blev 75 meter autoværn ødelagt. Adskillige biler i det sydgående spor blev ramt af disse dele.
  Samtidig var redningskøretøjerne nødt til at holde i det sydgående spor. Derfor blev det også afspærret .
  - Der har været flere bilinspektører på ulykkesstedet, og vi håber at have klarlagt hændelsesforløbet i løbet af dagen. Men vi vil ikke sige noget konkret om årsagen endnu.
  
  